MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets afgørelse om Det Europæiske Fællesskabs sjette rammeprogram for forskning, teknologisk udvikling og demonstration som bidrag til realiseringen af det europæiske forskningsrum og til innovation (2002-2006)

2001/0053 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets afgørelse om Det Europæiske Fællesskabs sjette rammeprogram for forskning, teknologisk udvikling og demonstration som bidrag til realiseringen af det europæiske forskningsrum og til innovation (2002-2006)

1. Sagsforløb

Forslag sendt til Europa-Parlamentet og Rådet (dok. KOM(2001) 94 endelig udgave - 2001/0053(COD)): // 26 februar 2001

Udtalelse fra Det Økonomiske og Sociale Udvalg: // 11 juli 2001

Udtalelse fra Regionsudvalget: // 14 november 2001

Udtalelse fra Europa-Parlamentets førstebehandling: // 14 november 2001

Ændret forslag fremsendt: // 22 november 2001

Vedtagelse af den fælles holdning: // 28 januar 2002

2. Formålet med Kommissionens forslag

I overensstemmelse med EF-traktatens artikel 251 indeholder denne meddelelse Kommissionens holdning til Rådets fælles holdning af 28. januar 2002 vedrørende Det Europæiske Fællesskabs sjette rammeprogram for forskning, teknologisk udvikling og demonstration. Samtidig med, at der blev opnået enighed om den fælles holdning om EF-rammeprogrammet blev der den 10. december også opnået politisk enighed om EURATOM-rammeprogrammet.

I det store og hele bevarer den fælles holdning de væsentlige træk i Kommissionens forslag til rammeprogrammet, og generelt er den i høj grad i overensstemmelse med Europa-Parlamentets udtalelse.

Rådet har indarbejdet de fleste af de ændringsforslag, som Europa-Parlamentet vedtog i sin udtalelse efter førstebehandlingen (den 14. november 2001), og som Kommissionen accepterede i sit ændrede forslag [1].

[1] KOM(2001)709 af 22.11.2001.

Kommissionen anser derfor den fælles holdning som et godt grundlag for de videre forhandlinger om rammeprogrammet og en hurtig fælles beslutningstagen.

3. Bemærkninger til den fælles Holdning

Hvad angår rammeprogrammets budget, gav Rådet sin tilslutning til det samlede beløb på 16 270 millioner EUR, som Kommissionen havde foreslået, og som Europa-Parlamentet havde godkendt under førstebehandlingen.

Hvad angår programmets struktur, bevarer den fælles holdning de forskellige elementer i programmet som foreslået af Kommissionen, herunder at programmet koncentreres om syv udvalgte temaer og omfatter et fleksibelt element med sigte på "at foregribe EU's videnskabelige og teknologiske behov". Tilmed ligger den tæt op ad Parlamentets udtalelse, som blev taget op i Kommissionens ændrede forslag, for så vidt angår, hvorledes det første og det sjette af de udvalgte temaer er organiseret indbyrdes. Det første udvalgte tema vedrørende "genomforskning og bioteknologi i sundhedens tjeneste" er blevet opdelt på to indsatsområder, nemlig på avanceret genomforskning og anvendelse heraf på sundhedsområdet samt bekæmpelse af de vigtigste sygdomme, idet sidstnævnte fokuserer forskningsindsatsen på bestemte sygdomme, især kræft. Det sjette udvalgte tema vedrørende "bæredygtig udvikling, globale miljøændringer og økosystemer" er struktureret omkring tre indsatsområder: bæredygtige energisystemer, bæredygtig overfladetransport og globale miljøændringer og økosystemer.

En stor del af Parlamentets ændringsforslag vedrørende forskningsindholdet, som Kommissionen havde accepteret i sit ændrede forslag, er medtaget i den fælles holdning. Disse ændringsforslag er dog på områder, især under det sjette udvalgte tema, blevet noget udvandet i forhold til, hvad der oprindeligt var koncentreret om. Der er også foretaget ændringer i indholdet under indsatsområdet "foregribelse af EU's videnskabelige og teknologiske behov".

I den fælles holdning anerkendes betydningen af de nye virkemidler (integrerede projekter og ekspertisenet) som et overordnet hovedmiddel til at nå målene om kritisk masse, forenkling af forvaltningen og europæisk nytteværdi, som Fællesskabets forskning bidrager med, i forhold til det, der allerede iværksættes på nationalt plan, samt betydningen af integration af forskningskapaciteten. De vil fra datoen for iværksættelsen af sjette rammeprogram blive anvendt under hvert tema, og hvis det skønnes nødvendigt, som hovedmiddel, mens der fortsat anvendes specifikke målrettede projekter og koordinerende aktioner. Dette er helt i overensstemmelse med tanken bag konceptet om "en vej til topkvalitet", som Europa-Parlamentet foreslog for at bane vejen til en smidig overgang til brugen af de nye virkemidler. I 2004 vil der blive gennemført en uafhængig evaluering af, hvor effektive de nye virkemidler er til at gennemføre det sjette rammeprogram. I betragtning af den betydning, som virkemidlerne blev tillagt under drøftelserne, fandt Rådet det hensigtsmæssigt, at der i selve rammeprogrammet blev indsat en liste over alle virkemidlerne og de nærmere gennemførelsesbestemmelser herfor.

Med hensyn til budgetfordelingen er den fælles holdning i det store og hele i overensstemmelse med Kommissionens ændrede forslag og Parlamentets udtalelse, idet der er foretaget følgende justeringer:

- Under den første hovedlinje "Koncentration og integration af EF's forskningsindsats" er der sket følgende justering i forhold til Kommissionens ændrede forslag:

- Forhøjelse af beløbene til de følgende fire udvalgte temaer: "genomforskning og bioteknologi i sundhedens tjeneste", "luftfart og rumfart", "fødevarekvalitet og -sikkerhed" og "bæredygtig udvikling, globale miljøændringer og økosystemer", især til vedvarende energikilder og miljø.

- En betydelig nedsættelse under den del af indsatsområdet "foregribelse af EU's videnskabelige og teknologiske behov", der vedrører forskning til støtte for Fællesskabets politikker, somsvarer til opdukkende behov.

- Der er foretaget nedsættelser under den anden hovedlinje "Strukturering af det europæiske forskningsrum", navnlig under indsatsområdet for forskningsinfrastrukturer. Der er afsat midler til elektroniske højhastighedsnet (baseret på Geant-projektet og arki tekturer af Grid-typen), både her og under det andet tema.

- Under den tredje hovedlinje "Styrkelse af grundlaget for det europæiske forskningsrum" er der foretaget en reduktion i budgettet til samordning af aktiviteter.

De etiske aspekter, som Europa-Parlamentet lægger stor vægt på, er i den fælles holdning som også ønsket af Parlamentet og Kommissionen blevet omfattet af en erklæring om, at grundlæggende etiske principper skal overholdes ved gennemførelsen af forskning under rammeprogrammet. Den går dog ikke så langt, at det fastlægges, hvilke forskningsaktiviteter der ikke ydes tilskud til. Da ministrene på forskningsministermødet den 10. december nåede til politisk enighed, fremsatte Kommissionen en særlig erklæring til optagelse i mødeprotokollen, hvoraf det i overensstemmelse med Parlamentets ændringsforslag klart fremgår, hvilke områder der ikke bør ydes støtte til under rammeprogrammet, nemlig: forskning i reproduktiv kloning af mennesker, forskning, der sigter mod at ændre menneskers arvemasse på en måde, der gør ændringerne arvelige, forskning, der sigter mod at skabe menneskelige embryoner alene til forskningsformål eller for at fremskaffe stamceller, herunder ved kerneoverførsel mellem kropsceller. Når det er muligt, bør dyreforsøg erstattes med alternative forsøgsmetoder, og dyrs lidelser bør undgås eller holdes på et minimum.

4. Konklusion

Det fremgår af den fælles holdning, at Rådets indstilling i høj grad er sammenfaldende med Europa-Parlamentets og Kommissionens holdninger. Der er i stort omfang taget hensyn til Parlamentets ændringsforslag, som Kommissionen har accepteret og indarbejdet i sit ændrede forslag. Kommissionen godkender derfor den fælles holdning, dog med ovennævnte forbehold, for så vidt angår de etiske aspekter, og den mener, at den fælles holdning udgør et godt grundlag for andenbehandlingen, og at eventuelle uløste problemer hurtigt kan bringes ud af verden. Kommissionen håber dermed, at beslutningsprocessen kan skride hurtigt frem, hvad angår både rammeprogrammet og særprogrammerne, således at rammeprogrammet vil være vedtaget hen mod midten af 2002, som det var blevet aftalt på Det Europæiske Råds møde i Stockholm. Dermed skulle det blive muligt at påbegynde gennemførelsen af programmet i tide.